ኢትዮጵያዊ እሴቶችን ያደበዘዘ፤ ንዋይ ያንበረከከው የፊልም ኢንዱስትሪ::
‹‹የአማርኛ ፊልሞች የባሕል መስታውት ወይስ መጋረጃ›› እና ‹‹ትውፊታዊ የአማርኛ ፊልሞች›› በሚል ከ30 በላይ የአማርኛ ፊልሞች ላይ ጥናት አካሂደዋል፡፡ የጎንደር ዩኒቨርሲቲ የቲያትር እና የፊልም ጥበባት መምህር ምሥጋናው ዓለሙ፤ አብዛኞቹ የኢትዮጵያ ፊልሞችም የኢትዮጵያን ባህላዊ እሴቶችን እና ትውፊቶችን የሚወክል መልክ እንደሌላቸውም ተናግረዋል፡፡ ‹‹ከዚያ ይልቅ አውሮፓዊ ርእስ፣ የማጀቢያ ሙዚቃ፣ የገጸ ባሕሪያት አለባበስ፣ ምግብ እና መጠጦች ያሏቸው የኢትዮጵያዊነት ተቃርኖ ማሳያ ናቸው›› ብለዋል መምህሩ፡፡ከግማሽ ክፍለ ዘመን በላይ ዕድሜ ያለው የኢትዮጵያ ፊልም የሌለንን ሀሽሽና ሲጋራ አጫሽ እንዳለን፣ ፊልሙ እስኪያልቅ ሲያቦኑብን በሚውሉ ትዕይንቶች የታጨቀ ነው፡፡ ‹‹የሌለንን ቤት ፣ የሌለንን አመጋገብ፣ የሌለንን ካራቴ፣ የሌለንን መጠጥ እያሳዩን ትውልዱን የሚያላመዱ የመጤ እሴቶች ማሳያ›› ብለዋቸዋል፡፡በዋሽንት እና ማሲንቆ፣ በክራር እና ከበሮ ማጀብ ሲገባ በማናውቀው ቋንቋና ስልት ያስረግጡናል፤ ጠላ እና ዶሮ ወጥ፣ ጠጅ እና በየዓይነቱ እያለን በሁለት እጅ የሚበሉ የቻይና እና አውሮፓ ፓስታና ፒዛ፣ ቮዱካና ጂን ሲያሳዩን ይኖራሉ፤ ለማን?‹‹አንተ እንድትተውነው እያሰብኩ ነው የፃፍኩት›› በሚሉ ጸሐፌ ትዕዛዞች የተሞላው የኢትዮጵያ የፊልም ኢንዱስትሪ በከተማ መቼቶች ብቻ የተዥጎደጎደ ለንዋይ የተንበረከከ ዘርፍ እንደሆነም አብራርተዋል፤ መምህሩ፡፡ ኢትዮጵያዊ ትውፊቶችን ማሳየት፣ ታሪክን ለትውልድ የሚያስተላልፍ ፊልም መሥራት፣ ገንዘብ እና አቅም የሚጠይቅ ሥራ እንደሆነም አብራርተዋል፡፡ ትርፍና ኪሳራ እያሰቡ ለሚሠሩት የከተማ አንድ ትዕይንት ፊልሞች በጥቂት ወጭ፣ ትልቅ ገንዘብ የሚሰበሰብባቸው ዘርፎች ሆነዋል፡፡ እነዚህ ችግሮች ‹‹የአማርኛ ፊልም ያስጠላኛል›› ለሚሉ ዜጎች ምክንያት እንዳይሆኑ ደራሲ፣ ፕሮዲውሰር እና መሪ ተዋናይ ሆነው የሚሠሩ ሰዎች ለዘርፉ ጥራት መጓደል ምክንያት ሊሆኑ ስለሚችሉ ለኢንዱስትሪው እንዲጨነቁ ምክር ለግሰዋል፡፡የቤት ሠራተኛን ሁልጊዜ የሳቅ ምንጭ የሚያደርጉ፣ ከገጠር መምጣትን የሚሳለቁበት ኢ-ሞራላዊ አስቂኝ (ኮሚዲ) ፊልሞች 80 በመቶውን ድርሻ ይይዛሉ፡፡ ይህ ለማንነት ቀውስ ከፍተኛ እገዛ ስለሚያደርግ ወደ ራሱ የሚያይ ትውልድ ሲመጣ አቀበቱ እንዳይከብድ ፊልሞች በትምህርት ያለፉ፣ የብዙ ባለሙዎች ተሳትፎ የታከለበት መሆን እንደሚኖርባቸውም መምህሩ አሳስበዋል፡፡ መምህሩ በራሳቸው ጥረት ኢትዮጵያዊ እሴቶችን ያቀረቡ ድንቅ ባለሙያዎችንም አድንቀዋል፡፡ የባሕል ፌስቲቫሎች ፊልምን አለማካተት፣ ባህልና ቱሪዝም ፊልምን እንደ አንድ የባህል እሴት ማስተዋወቂያነት አለመጠቀም ችግሩን እንዳባባሰውም ተናግረዋል፡፡በተለይ መንግሥት ዘርፉን እንደ አንድ ኢንዱስትሪ እና ገቢ ማሳደጊያ፣ የሥራ ዕድል መፍጠሪያ አድርጎ እየተጠቀመበት አለመሆኑ ተጠቅሷል፤ ፊልሞች አሻግሮ ከማየት የይዘትና አቀራረብ ባሕሪ ወደ ራስ ማንነት እንዲመለሱ የማበረታቻ ሽልማቶችን አለማዘጋጀት፣ የፊልም ባለሙዎች እና አዘጋጆች በራሳቸው ጥረት ብቻ በዳዴ ዘመናትን እንዲሻገሩ ማድረጉን አስታውቀዋል፡፡ መምህሩ በኢትዮጵያ ፊልም ኢንዱስትሪ የሚታዩ ሀገርኛ እሴትና ባሕሎችን ለማጎልበት የዘርፉ ባለሙያዎች የታሪክ መጻሕፍትን እንዲያነቡ እና የተለያዩ አካባቢዎችን እንዲጎበኙም መክረዋል፡፡ ኢትዮጵያን እና ኢትዮጵያዊነትን አውቀው እንዲሠሩ ለቲያትር ተማሪዎች አዲስ የትምህርት መሀህ ግብር እየተተገበረ መሆኑንም አስታውቀዋል፡፡